Baba wat in lug gebore is sprei sy vlerke verder - Maroela Media
Rainier Horak toe hy sy kommersiële vlieglisensie Dinsdag werwerf het.
Rainier het Dinsdag sy kommersiële vlieglisensie deur die Professional Flight Centre by die Wonderboom-lughawe noord van Pretoria verwerf ná 220 ure in die lug.
“Hy het sy eerste solovlug al in matriek gedoen, ŉ maand voordat hy vir sy motorbestuurslisensie gegaan het,” het Rainier se pa, Carel de Nysschen, Donderdag aan Maroela Media gesê.
“Ons is baie dankbaar teenoor die Here dat hy Rainier gedra het om nóg ŉ droom van hom te bewaarheid.”
Maroela Media het in Junie 2015 berig Rainier het op sy 21ste verjaardag self na die plek gevlieg waar hy in die lug gebore is.
“Almal kan maklik die hospitaal gaan besoek waar hulle gebore is, maar vir my is dit ŉ ander storie. Dit was nog altyd my droom om die plek te besoek waar ek gebore is, maar ek wou self daarheen vlieg,” het Rainier destyds aan Maroela Media gesê.
Rainier en sy ouers het saam met hul seun dié belewenis meegemaak. “Dit was ŉ baie unieke en besonderse oomblik. Dit was die eerste keer dat ek saam met hom gevlieg het en ek is baie trots op hom. Die vlug was beter as 21 jaar gelede en ek kon dit pynloos ervaar,” het Ilze de Nysschen, sy ma, vertel.
Sy het verduidelik sy het komplikasies met haar swangerskap gehad en het destyds saam met Rainier se biologiese pa, Sieg Horak, en hul dogter, Izel, op Tzaneen in Limpopo gewoon.
“Ons was op pad na die Wonderboom-lughawe vanwaar ek na ŉ hospitaal geneem sou word. Ons was skaars 20 minute in die lug toe hy besluit het hy wil op 32 weke sy verskyning maak.”
Ilze is gelukkig deur ŉ verpleegsuster, Maggie Pieters van Aswegen, vergesel. Dit was die suster se eerste vlug. Die vlieënier, Donald Bissett, het vinnig gedink en die spoed en koördinate van Rainier se geboorteplek neergeskryf. Hy is op ŉ spoed van 256 km/h tussen Roedtan en Marble Hall in die lewe gebring.
Die noodlot het tien maande later aan die gesin se deur geklop toe Sieg in ŉ motorongeluk dood is. Ilze het ŉ paar jaar later vir Carel ontmoet en sy, Rainier en Izel het na Kempton Park in Gauteng verhuis waar hulle steeds woon.
“Toe ek op laerskool begin besef waaroor dit alles gegaan het, wou niemand my glo nie. Nie eens my onderwysers nie. Hulle het my eers geglo toe ek vir hulle ŉ koerantuitknipsel van my geboorte wys wat my ma gebêre het,” het hy gesê.
Hy beplan om ŉ voltydse vlieënier vir ŉ groot lugredery te word, maar sal eers 2 000 vliegure moet opbou. Terwyl hy hom as boekhouer bekwaam gaan hy binnekort as ŉ instrukteur begin werk by sy vliegskool en op dié manier ander jong vlieëniers oplei terwyl hy ure opbou.
Rainier saam met sy pa en ma, Carel en Ilze de Nysschen.
Sonspan · 3 jare gelede
Baie oulike berig.
Sterkte maat, hopelik sluit jy vinnig by ons in die lug aan.
Baie geluk met jou prestasie, lekker om ‘n keer goeie nuus te ontvang
Dit is ŉ baie mooi storie wat die lewe sommer weer kleur gee. Baie geluk !!
Dis ‘n pragtige storie en baie spesiaal. Baie geluk en sterkte met jou toekomsplanne!
Danie Koch · 3 jare gelede
Baie trots op jou jongman. Leef jou droom.
Carpe Diem · 3 jare gelede
Jy is so n absolute voorbeeld, mag jou droom gou bewaarheid word, jy is n getuienis van voluit leef!
Veels geluk, Rainier. Vlieg hoog!
Vlieenier ouer · 3 jare gelede
Bja geluk Rainier. En sterkte vir jou toekoms as jy besluit om die vliegbedryf te betree. Dit is nie ‘n maklike beroep nie. My Seun, nou ook 22, het op 16 al solo gevlieg, 17 sy PPL gekry, op 19 sy CPL en op 21 sy ATP. Het ‘n testing pilot rating en ‘n sting ander ratings vir verskillende vliegtuie en sit met byna 1000 vliegure agter die rug. Op die stadium werk hy as vlieg instrukteur maar dit is maar stil in die vlieg bedryf. Ek dink eerder hierdie is a werk wat jy doen vir die liefde daarvan en nie vir die geld nie. Hy geniet sy vlieg baie en het regtig ‘n groot passie vir dit wat hy doen.